Covid-19: Angus Buchan toets toe wel positiefAngus Buchan by It’s Time 2018 buite Pretoria. Foto: Reint Dykema Die prediker Angus Buchan sê hy het Donderdagoggend met sy dokter gepraat wat bevestig het dat hy en sy vrou, Jill, wel positief vir die nuwe koronavirus (Covid-19) getoets het. Buchan het onlangs ŉ geleentheid by die Divine Restoration Ministries in Bloemfontein bygewoon waarna verskeie mense wat dié geleentheid bygewoon het positief vir Covid-19 getoets het. Shalom Ministeries het vanoggend in ŉ verklaring gesê die egpaar het hul toetsresultate ontvang en is piekfyn. Buchan sê hy het met sy dokter gesels en “groter duidelikheid” oor die toetse gekry. Hy het daarna bevestig dat hulle wél die virus opgedoen het. “Ons vra om verskoning vir die verwarring en bid vir die goeie gesondheid van almal wat met ons in aanraking was,” het die prediker op sosiale media gesê. Buchan het in dié plasing na Romeine 8:28 verwys: “Ek weet dat God alles ten goede laat meewerk vir dié wat hom liefhet, dié wat volgens sy besluit geroep is.” Maroela Media het vroeër berig meer as 200 mense het vroeër vandeesmaand die Jerusalem Prayer Breakfast-geleentheid (JPB) bygewoon, waaronder Buchan en die ACDP-leier, eerw. Kenneth Meshoe. Die departement van gesondheid het later ŉ beroep op al dié kerkgangers gedoen om hulself dringend aan te meld om vir die nuwe koronavirus getoets te word. Dít nadat vyf oorsese gaste by die geleentheid positief vir die virus getoets het. Dr. Zweli Mkhize, minister van gesondheid, het intussen gesê hy is bekommerd oor die groeiende getal bevestigde gevalle in die Manguang-gebied van die Vrystaat as gevolg van dié byeenkoms. “Dit begin reeds ’n episentrum skep,” het Mkhize verduidelik.